Team Concordia Riwal fra Vesthimmerland er allerede blandt de bedste cykelhold i Danmark. Nu har tilgangen af to nye profiler fået holdet til at køre endnu stærkere. Inden denne sæson skiftede de professionelle ryttere Martin Mortensen og Kasper Klostergaard til det nordjyske hold, og det har kunne mærkes. - Hvis man har nogle stjerner på et hold, ja men så løfter det hele niveauet. Det er lige som om, at går det godt, så løfter det alle. Selv den dårligste bliver løftet 15-20 procent, forklarer sportsdirektør Brian Petersen til TV2/Nord. Martin Mortensen har sammen med Kasper Klostergaard kørt mange år på protouren som hjælperyttere for flere af verdens bedste cykelhold. Nu er de begge kaptajner på Team Concordia Riwal. - Vi giver lidt erfaring videre til de unge. Nu er jeg selvfølgelig også selv ung, men vi giver det videre, så godt som vi nu kan. De gør det, der bliver sagt, og det er det, vi forlanger af dem, siger Martin Mortensen, der selv har kørt for blandt andet Team Leopard Trek fra Luxemburg og hollandske Vacans Soleil. Martin Mortensen har allerede hentet en sejr og en andenplads i internationale løb til holdet fra Vesthimmerland. Så de unge holdkammerater lytter godt efter, når de rutinerede professionelle taler. - Jeg tror, det er lidt motiverende at køre sammen med drengene der, og så er de også gode til lige at hive fat i nakken på os. Der er ikke nogen kære mor, der hvor de kommer fra, og det er der nok mange, der kunne lære lidt af, griner Nikola Aistrup fra Concordia Riwal. Denne weekends cykelløb bød godt nok ikke på så mange toplaceringer, til hverken stjerner eller vandbærere, som Concordia Riwal havde håbet på. Ikke desto mindre er sæsonstarten godkendt. - Der er en god stemning, og vi har lagt godt fra land og fået nogle gode resultater. Man kan jo ikke vinde hver gang. Man må også være realistisk, der er jo også andre hold, slutter sportsdirektør Brian Pedersen.

Opsummering:
Flere penge og forstærkninger har fået Concordia Riwal til at køre stærkere.